Diari Oficial de la Generalitat Valenciana


Sumari del DOGV 6031, del 09-06-2009 (2009/6699)

ACORD de 5 de juny de 2009, del Consell, d'ampliació de la xarxa de Zones d'Especial Protecció per a les Aus (ZEPA) de la Comunitat Valenciana.
-----------------------------------------------------------------------------------------------------------------------------------------------

### Dades del document

Número de DOGV
:   6031

Data del DOGV
:   09-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6699


Data del document
:   05-06-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Correcció d'errades

 Descriptors 

:   * ocell
    * protecció de la fauna
    * zona protegida
    * legislació

ACORD de 5 de juny de 2009, del Consell, d'ampliació de la xarxa de Zones d'Especial Protecció per a les Aus (ZEPA) de la Comunitat Valenciana. [2009/6699]
El Consell, en la reunió del dia 5 de juny de 2009, va adoptar l'acord següent:
L'article 43 de la Llei 42/2007, de 13 de desembre, del patrimoni natural i de la biodiversitat, estableix, d'acord amb la Directiva 79/409/CEE, del Consell, de 2 d'abril de 1979, relativa a la conservació de les aus silvestres, que els àmbits terrestres i marítims més adequats per a la conservació de les espècies d'aus que s'allisten en l'annex IV d'aquesta llei, en relació amb l'annex I de la directiva esmentada, són declarats zones d'especial protecció per a les aus -denominades en endavant ZEPA.
Les ZEPA, juntament amb les zones d'especial conservació que es declaren a partir dels llocs d'interés comunitari designats per raó de la Directiva 92/43CEE, del Consell, de 21 de maig, relativa a la conservació dels hàbitats naturals i de la flora i fauna silvestres, formen part de la xarxa ecològica europea coherent de zones especials de conservació denominada Natura 2000, així definida en la mateixa Directiva 92/43CEE i el règim jurídic de la qual s'estableix en els articles 41 a 48 de la Llei 42/2007 esmentada.
Fins a la data d'entrada en vigor d'aquest acord han sigut declarades a la Comunitat Valenciana 18 ZEPA, amb una superfície total de 277.239 hectàrees. No obstant això, la Comissió Europea considera que les ZEPA de set comunitats autònomes espanyoles, entre aquestes la Comunitat Valenciana, són insuficients per a assegurar l'adequada conservació de les espècies d'aus abans indicades. Aquesta insuficiència va motivar la presentació per la Comissió d'una demanda judicial contra el Regne d'Espanya davant del Tribunal de Justícia de les Comunitats Europees (assumpte C-235/04), la qual va donar lloc a la Sentència de 28 de juny de 2007.
La sentència declara literalment que «el Regne d'Espanya ha incomplit les obligacions que li incumbeixen per raó de l'article 4, apartats 1 i 2, de la Directiva 79/409/CEE, del Consell, de 2 d'abril de 1979, relativa a la conservació de les aus silvestres, en la versió modificada; en particular, per la Directiva 97/49/CE de la Comissió, de 29 de juliol de 1997, en no haver classificat com a zones de protecció especial per a les aus territoris suficients en superfície a les comunitats autònomes d'Andalusia, Balears i Canàries, i territoris suficients en nombre a les comunitats autònomes d'Andalusia, Balears, Canàries, Castella-la Manxa, Catalunya, Galícia i València per a oferir una protecció a totes les espècies d'aus enumerades en l'annex I d'aquesta directiva, com també a les espècies migratòries no previstes en aquest annex».
En conseqüència, la Conselleria de Medi Ambient, Aigua, Urbanisme i Habitatge, ha elaborat una proposta d'ampliació de la xarxa valenciana de ZEPA, justificada mitjançant els oportuns estudis ornitològics, que respon adequadament al criteri de la Comissió Europea sobre l'adequat compliment de la Directiva 79/409CEE a la Comunitat Valenciana.
L'ampliació comporta un increment substancial de la superfície total de les ZEPA, obtingut amb 25 noves ZEPA i mitjançant modificacions de distinta entitat en els límits de 16 de les 18 ZEPA existents en el moment d'entrada en vigor d'aquest acord. La xarxa ampliada resultant queda configurada amb 43 ZEPA.
Com a complement d'aquesta ampliació de superfície, s'aprofita l'ocasió per a revisar en detall els límits de les 18 ZEPA originals, adequant-los en tot el que cal a l'actual base cartogràfica digital, tenint en compte que la declaració d'aquestes ZEPA es va realitzar en el seu moment amb mitjans cartogràfics actualment obsolets.
El projecte d'ampliació i adequació de la xarxa de ZEPA de la Comunitat Valenciana ha sigut sotmés a informació pública durant setanta-cinc dies naturals, coincidint amb una consulta a totes les conselleries i amb un període d'audiència als ajuntaments dels 260 municipis afectats territorialment.
Així mateix, el Consell Assessor i de Participació de Medi Ambient ha emés dictamen favorable sobre el projecte.
Conforme a l'article 44 de la Llei 42/2007, correspon al Consell la declaració de les ZEPA, després del procediment previ d'informació pública, a proposta de la conselleria competent en matèria de medi ambient.
Per raó de les anteriors consideracions, a proposta del conseller de Medi Ambient, Aigua, Urbanisme i Habitatge, i conforme amb el Consell Jurídic Consultiu de la Comunitat Valenciana, el Consell
ACORDA
Primer
Es declaren zones d'especial protecció per a les aus els vint-i-cinc àmbits territorials denominats com segueix, la delimitació i característiques dels quals figuren en els annexos a aquest acord:
1. La Serra d'Irta
2. Planiols - Benasques
3. El Desert de les Palmes
4. La Costa d'Orpesa i Benicàssim
5. Hontanar - La Ferriza
6. L'Alt Túria i la Serra del Negrete
7. La Marjal i els Estanys d'Almenara
8. La Serra de Malacara
9. El Montdúver - la Marjal de la Safor
10. Meca - Mugrón - San Benito
11. Les Muntanyes de la Marina
12. L'Almadrava
13. El Montgó - el Cap de Sant Antoni
14. Els Penya-segats de la Marina
15. Els Alforins
16. Moratillas - Almela
17. La Serra de les Salines
18. Maigmó i les Serres de la Foia de Castalla
19. Ifac i el Litoral de la Marina
20. El Riu Montnegre
21. Les Serres del Sud d'Alacant
22. El Clot de Galvany
23. El Cabeço d'Or i la Grana
24. El Cap Roig
25. La Serra d'Escalona i Devesa de Campoamor
Segon
Es modifica l'àmbit territorial de les següents setze zones d'especial protecció per a les aus, declarades amb anterioritat a l'entrada en vigor d'aquest acord:
1. L'Alt Maestrat, la Tinença de Benifassà, el Turmell i Vallivana
2. Penyagolosa
3. El Prat de Cabanes - Torreblanca
4. La Serra d'Espadà
5. La Serra Calderona
6. La Marjal dels Moros
7. L'Albufera
8. Les Gorges del Cabriol
9. La Serra de Martes - la Mola de Cortes
10. La Marjal de Pego-Oliva
11. Les Serres de Mariola i de la Font Roja
12. Els Illots de Benidorm i la Serra Gelada
13. El Fondo
14. Les Salines de Santa Pola
15. Els Illots de Tabarca
16. Les Llacunes de la Mata i Torrevella
Tercer
Es confirma la delimitació de les dues zones d'especial protecció per a les aus, declarades amb anterioritat a l'entrada en vigor d'aquest acord:
1. Les Illes Columbretes
2. La Desembocadura del Millars
Quart
S'aprova la llista definitiva següent de quaranta-tres àrees declarades zona d'especial protecció per a les aus, abreviadament ZEPA, en llista ordenada de nord a sud:
1. L'Alt Maestrat, la Tinença de Benifassà, el Turmell i Vallivana
2. Penyagolosa
3. La Serra d'Irta
4. Planiols - Benasques
5. El Desert de les Palmes
6. La Costa d'Orpesa i Benicàssim
7. El Prat de Cabanes-Torreblanca
8. Hontanar - La Ferriza
9. La Serra d'Espadà
10. Les Illes Columbretes
11. La Desembocadura del Millars
12. L'Alt Túria i la Serra del Negrete
13. La Serra Calderona
14. La Marjal i els Estanys d'Almenara
15. La Marjal dels Moros
16. L'Albufera
17. La Serra de Malacara
18. Les Gorges del Cabriol
19. La Serra de Martes - la Mola de Cortes
20. El Montdúver - la Marjal de la Safor
21. Meca - Mugrón - San Benito
22. Les Muntanyes de la Marina
23. L'Almadrava
24. El Montgó - el Cap de Sant Antoni
25. Els Penya-segats de la Marina
26. Els Alforins
27. La Marjal de Pego-Oliva
28. Les Serres de Mariola i de la Font Roja
29. Moratillas - Almela
30. La Serra de les Salines
31. Maigmó i les Serres de la Foia de Castalla
32. Ifac i el Litoral de la Marina
33. Els Illots de Benidorm i la Serra Gelada
34. El Riu Montnegre
35. Les Serres del Sud d'Alacant
36. Els Illots de Tabarca
37. El Clot de Galvany
38. El Fondo
39. Les Salines de Santa Pola
40. El Cabeço d'Or i la Grana
41. El Cap Roig
42. Les Llacunes de la Mata i Torrevella
43. La Serra Escalona i la Devesa de Campoamor
L'annex I d'aquest acord conté les fitxes descriptives de les ZEPA de la Comunitat Valenciana, i especifica, en particular, les espècies d'aus protegides que motiven la declaració de cada zona. L'annex II inclou la delimitació gràfica de les ZEPA.
Cinqué
Aquest acord s'adopta sense perjudici de les competències de l'administració de l'Estat, segons el que preveu la Llei 42/2007, de 13 de desembre, del Patrimoni Natural i de la Biodiversitat, respecte de les ZEPA ubicades al medi marí.
Sisé
Ordenar la publicació d'aquest acord, amb els dos annexos, en el Diari Oficial de la Comunitat Valenciana.
Valencia, 5 de juny de 2009.
El vicepresident primer i secretari del Consell,
VICENTE RAMBLA MOMPLET
ANNEX I
FITXES DESCRIPTIVES DE LES ZONES
D'ESPECIAL PROTECCIÓ PER A LES AUS (ZEPA)
DE LA COMUNITAT VALENCIANA
1. L'ALT MAESTRAT, LA TINENÇA DE BENIFASSÀ, EL TURMELL I VALLIVANA
ZEPA discontínua. Superfície total: 96.257,09 ha
Província: Castelló
Municipis: Albocàsser, Ares del Maestre, Benasal, Canet lo Roig, Castell de Cabres, Castellfort, Catí, Cinctorres, Culla, Forcall, Herbés, la Mata, la Pobla de Benifassà, Morella, Portell de Morella, Rossell, la Todolella, Vallibona, Xert i Zorita del Maestrazgo.
Espècies d'aus de l'annex I de la Directiva 79/409/CEE presents a la zona:

Dades rellevants:
La zona inclou importants poblacions de rapaces com la milopa, l'àguila serpera, l'àguila reial, l'àguila de panxa blanca, l'àguila calçada, el falcó pelegrí, el duc i altres. Hi destaca el voltor comú, amb el 81% de les parelles nidificants i el 57% de les colònies de la Comunitat Valenciana. També és notable la presència de còlit negre i gralla de bec roig.
Al límit sud-est de la ZEPA (termes municipals de Catí, Albocàsser i Culla), hi ha àrees de matoll mediterrani (incloent dos enclavaments separats) importants per a la nidificació de l'esparver cendrós.
Observacions:
S'amplia l'antiga ZEPA Tinença de Benifassà, declarada el 2000 (ES5223001; 49.862,40 ha).
Altres proteccions vigents a la zona (part de l'àmbit):
LIC Riu Bergantes (ES5223001) i la Tinença de Benifassà, el Turmell i Vallivana (ES5223002).
Parc Natural de la Tinença de Benifassà.
Pla d'ordenació dels recursos naturals de la Tinença de Benifassà.
2. PENYAGOLOSA
Superfície: 53.227,19 ha
Província: Castelló
Municipis: Benafigos, Castillo de Villamalefa, Cortes de Arenoso, Culla, Llucena, Villahermosa, Vistabella del Maestrat, Xodos i Zucaina.
Espècies d'aus de l'annex I de la Directiva 79/409/CEE presents a la zona:

Dades rellevants:
La zona alberga importants poblacions d'aus rapaces: àguila serpera, àguila reial, àguila de panxa blanca, àguila calçada, falcó pelegrí, duc i altres. Inclou, aproximadament, el 9% de les parelles nidificants i el 9% de les colònies de voltor comú a la Comunitat Valenciana. També hi destaca la presència de còlit negre i gralla de bec roig.
Observacions:
La nova ZEPA amplia la ZEPA designada a la zona el 2000 (ES5223004; 28.310 ha).
Altres proteccions vigents a la zona (part de l'àmbit):
LIC de la mateixa denominació (ES5223004).
Parc Natural de Penyagolosa.
Pla d'ordenació dels recursos naturals del massís de Penyagolosa.
3. SERRA D'IRTA
ZEPA maritimoterrestre. Superfície: 9.797,62 ha (7.742,36 terrestres i 2.055,26 marines)
Província: Castelló
Municipis: Alcalà de Xivert, Peníscola i Santa Magdalena de Polpís
Espècies d'aus de l'annex I de la Directiva 79/409/CEE presents a la zona:

Dades rellevants:
La zona inclou poblacions de rapaces com l'àguila serpera, l'àguila de panxa blanca, el falcó pelegrí i el duc. El sector marí és utilitzat com a zona d'alimentació per la gavina corsa. Els penya-segats alberguen un important dormidor postnupcial de corba marina emplomallada. També és notable la presència de còlit negre i enganyapastors.
Observacions:
ZEPA de nova creació.
Altres proteccions vigents a la zona:
LIC maritimoterrestre Serra d'Irta (ES5223036).
Reserva Natural (marina) d'Irta.
4. PLANIOLS - BENASQUES
ZEPA discontínua. Superfície total: 2.004,74 ha
Província: Castelló
Municipis: Benlloch, Cabanes i Vilanova d'Alcolea.
Espècies d'aus de l'annex I de la Directiva 79/409/CEE presents a la zona:

Dades rellevants:
ZEPA principalment destinada a la protecció d'importants àrees de nidificació de l'esparver cendrós a l'entorn immediat de les instal·lacions del futur aeroport de Castelló.
Observacions:
ZEPA de nova creació.
5. EL DESERT DE LES PALMES
Superfície: 3.075,53 ha.
Província: Castelló.
Municipis: Benicàssim, Borriol, Cabanes, Castelló de la Plana i la Pobla Tornesa.
Espècies d'aus de l'annex I de la Directiva 79/409/CEE presents a la zona:

Dades rellevants:
La zona inclou poblacions de rapaces com l'àguila serpera, l'àguila de panxa blanca, l'àguila calçada, el falcó pelegrí i el duc. També hi destaca la presència de còlit negre i enganyapastors.
Observacions:
ZEPA de nova creació.
Coincideix amb el LIC de la mateixa denominació (ES5221002).
6. LA COSTA D'ORPESA I BENICÀSSIM
ZEPA marina. Superfície: 1.317,78 ha.
Província: Castelló.
Municipis limítrofs: Benicàssim i Orpesa.
Espècies d'aus de l'annex I de la Directiva 79/409/CEE presents a la zona:

Dades rellevants:
Àrea marina utilitzada com a zona d'alimentació per aus marines com la gavina corsa i la corba marina emplomallada. Concentracions hivernals destacades de baldriga balear i baldriga mediterrània.
Observacions:
ZEPA de nova creació.
Altres proteccions vigents a la zona:
LIC de la mateixa denominació (ES5223037).
7. EL PRAT DE CABANES - TORREBLANCA
ZEPA maritimoterrestre. Superfície: 1.943,06 ha (865,85 ha terrestres i 1.077,20 ha marines).
Província: Castelló.
Municipis: Cabanes i Torreblanca.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen set espècies d'aus aquàtiques incloses en l'annex I. Hi destaquen les poblacions nidificants d'arpella de marjal i carregada, que representen respectivament el 100% el 29% del total de la Comunitat Valenciana. Efectius nidificants i hivernants de xitxarra mostatxuda.
Observacions:
L'àmbit terrestre va ser designat ZEPA el 1990 (ES0000060).
Altres proteccions vigents a la zona:
LIC de la mateixa denominació (ES0000060) (àmbit terrestre).
Parc natural del Prat de Cabanes-Torreblanca (àmbit terrestre).
Zona humida catalogada (àmbit terrestre).
Lloc Ramsar.
8. HONTANAR - LA FERRIZA
Superfície: 3.145,28 ha.
Província: València.
Municipis: Ademuz, Casas Altas, Casas Bajas, Castielfabib i Vallanca.
Espècies d'aus de l'annex I de la Directiva 79/409/CEE presents a la zona:

Dades rellevants:
ZEPA destinada principalment a la protecció d'aus estepàries. Alberga la major part de la població nidificant d'alosa becuda de la Comunitat Valenciana. Hi nidifiquen 13 espècies de l'annex I. Importants poblacions d'aus rapaces com l'àguila serpera, l'àguila calçada, el falcó pelegrí, el duc i altres. També hi destaca la presència de còlit negre i gralla de bec roig.
Observacions:
ZEPA de nova creació.
Altres proteccions vigents a la zona:
LIC Arroyo Cerezo (ES5233035) (part de l'àmbit).
9. SERRA D'ESPADÀ
Superfície: 65.291,54 ha.
Província: Castelló.
Municipis: Aín, l'Alcúdia de Veo, Alfondeguilla, Algimia de Almonacid, Almedíjar, Arañuel, Artana, Ayódar, Azuébar, Castellnovo, Caudiel, Chóvar, Cirat, Eslida, Espadilla, Fanzara, Fuente la Reina, Fuentes de Ayódar, Gaibiel, Higueras, la Vall d'Uixó, la Vilavella, l'Alcora, Matet, Montán, Montanejos, Nules, Onda, Pavías, Puebla de Arenoso, Ribesalbes, Soneja, Suera, Tales, Toga, Torralba del Pinar, Torrechiva, Vall de Almonacid, Vallat, Villamalur i Villanueva de Viver.
Espècies d'aus de l'annex I de la Directiva 79/409/CEE presents a la zona:

Dades rellevants:
Alberga importants poblacions d'aus rapaces: àguila serpera, àguila reial, àguila de panxa blanca, àguila calçada, falcó pelegrí, duc i altres. També hi destaca la presència de cavallet, còlit negre i gralla de bec roig. Hi nidifiquen 19 espècies de l'annex I, incloent el 5% de les parelles nidificants i el 9% de les colònies de voltor comú de la Comunitat Valenciana. L'ampliació de la ZEPA designada el 2000 pemet incloure noves poblacions de milopa, voltor comú, àguila de panxa blanca i àguila reial.
Observacions:
S'amplia la ZEPA designada a la zona el 2000 (ES5222001; 31.024 ha).
Altres figures de protecció vigents a la zona:
LIC de la mateixa denominació (ES5222001) (part de l'àmbit).
Parc Natural de la Serra d'Espadà (part de l'àmbit).
Pla d'ordenació dels recursos naturals de la Serra d'Espadà.
10. ILLES COLUMBRETES
ZEPA maritimoterrestre. Superfície total: 12.305,97 ha (21,85 ha terrestres i 12.284,12 ha marines).
Província: Castelló.
Municipi: Castelló de la Plana.
Espècies d'aus de l'annex I de la Directiva 79/409/CEE presents a la zona:

Dades rellevants:
Hi nidifiquen sis espècies de l'annex I.
Inclou, per a la Comunitat Valenciana, el 100% de les poblacions nidificants de falcó de la reina, i baldriga cendrosa, com també la principal colònia de cria de la corba marina emplomallada i una de les tres colònies nidificants de gavina corsa. Així mateix, inclou el 4% de la població nidificant d'escateret. També hi destaquen les poblacions en pas de baldriga balear, la hivernada de gavina corsa i les concentracions postnupcials de corba marina emplomallada.
Observacions:
Designada ZEPA el 1988, amb el mateix àmbit (ES0000061).
Altres proteccions vigents a la zona:
LIC de la mateixa denominació (ES0000061).
ZEPIM.
Reserva natural (àmbit terrestre). Llei 11/1994, de 27 de desembre, de la Generalitat, d'espais naturals protegits de la Comunitat Valenciana.
Reserva marina (Llei 3/2001, de 26 de març, de pesca marítima de l'Estat).
11. LA DESEMBOCADURA DEL MILLARS
Superfície: 345,85 ha.
Província: Castelló.
Municipis: Almassora, Borriana i Vila-real.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen cinc espècies d'aus aquàtiques incloses en l'annex I; hi destaquen el corriol camanegre i la camallonga.
Observacions:
ZEPA designada el 2000, amb el mateix àmbit (ES0000211).
Altres proteccions vigents a la zona:
LIC de la mateixa denominació (ES0000211).
Paisatge Protegit de la Desembocadura del Millars.
Zona humida catalogada.
12. L'ALT TÚRIA I LA SERRA DEL NEGRETE
Superfície: 100.314,70 ha.
Província: València.
Municipis: Alpuente, Aras de los Olmos, Benagéber, Bugarra, Calles, Chelva, Chera, Chulilla, Domeño, Gestalgar, Higueruelas, La Yesa, Loriguilla, Losa del Obispo, Pedralba, Requena, Sinarcas, Sot de Chera, Titaguas, Tuéjar.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 18 espècies de l'annex I. Àrea destinada principalment a la protecció de l'àguila de panxa blanca i l'àguila reial. A més, hi ha importants poblacions de milopa, àguila serpera, àguila calçada, falcó pelegrí i duc, entre altres rapaces. També hi destaca la presència de gralla de bec roig i còlit negre.
Observacions:
ZEPA de nova creació.
Altres proteccions vigents a la zona:
LIC Alt Túria (ES5232006) i Serra del Negrete (ES5233009) (part de l'àmbit).
13. LA SERRA CALDERONA
Superfície: 18.276,94 ha.
Províncies: Castelló i València.
Municipis: Albalat dels Tarongers, Algímia d'Alfara, Altura, Estivella, Gilet, Gátova, Marines, Nàquera, Olocau, Sagunt, Segart, Segorbe, Serra i Torres Torres.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 17 espècies de l'annex I, sis de les quals són rapaces amb importants poblacions: àguila serpera, àguila reial, àguila calçada, àguila de panxa blanca, falcó pelegrí i duc. Hi destaca, a més, la presència de cavallet, gralla de bec roig i còlit negre.
Observacions:
ZEPA designada el 2000 (ES5232002).
Altres proteccions vigents a la zona:
LIC de la mateixa denominació (ES5232002).
Parc Natural de la Serra Calderona.
Pla d'ordenació dels recursos naturals de la Serra Calderona.
14. LA MARJAL I ELS ESTANYS D'ALMENARA
Superfície: 1.486,99 ha
Província: Castelló
Municipis: Almenara, Benavites, la Llosa, Moncofa, Quartell, Sagunt i Xilxes.
Espècies d'aus de l'annex I de la Directiva 79/409/CEE presents a la zona:

Dades rellevants:
Hi nidifiquen onze espècies d'aus aquàtiques de l'annex I. Hi destaca el gomet, la mitjana del qual representa l'11% censat a la Comunitat Valenciana, com també la nidificació de la fotja de banyetes. Colònies destacades de carregada i fumarell carablanc.
Presència hivernal d'espècies amenaçades com el roget (33% dels efectius de la Comunitat Valenciana, de mitjana) i fotja de banyetes.
Observacions:
ZEPA de nova creació.
Altres proteccions vigents a la zona:
LIC de la mateixa denominació (ES5223007).
Zona humida catalogada.
15. LA MARJAL DELS MOROS
Superfície: 623,15 ha.
Província: València.
Municipis: Puçol i Sagunt.
Espècies d'aus de l'annex I de la Directiva 79/409/CEE presents a la zona:

Dades rellevants:
Hi nidifiquen 13 espècies d'aus aquàtiques de l'annex I, i hi destaca el gall de canyar (20% de les poblacions nidificants de la Comunitat Valenciana), la carregada comuna (21%) i el fumarell carablanc (13%). També és important la cria d'espècies amenaçades com el roget o la fotja de banyetes. Indicis de nidificació de gomet. Hi destaca la presència hivernal de fotja de banyetes (10% de les poblacions de la Comunitat Valenciana).
Observacions:
Designada ZEPA el 1995 (ES0000148).
Altres proteccions vigents a la zona:
LIC de la mateixa denominació (ES0000148).
Zona humida catalogada.
16. L'ALBUFERA
ZEPA maritimoterrestre. Superfície: 29.423,32 ha (21.008,44 ha terrestres i 8.414,88 ha marines).
Província: València.
Municipis: Albal, Albalat de la Ribera, Alfafar, Algemesí, Beniparrell, Catarroja, Cullera, Massanassa, Sedaví, Silla, Sollana, Sueca i València.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 18 espècies d'aus aquàtiques de l'annex I, quasi totes amb un percentatge important de la mitjana total per a la Comunitat Valenciana, i hi destaquen el xatrac becllarg (100%), la garseta comuna (90%), el gall de canyar (41%), el roget i altres espècies de xatracs i agrons. En hivernada hi destaquen la garseta comuna (principal localitat per a la Comunitat Valenciana, amb el 78% dels efectius totals de mitjana), com també espècies amenaçades com el roget (33% dels efectius), la fotja de banyetes (10%) i l'arpella de marjal.
Observacions:
L'àmbit terrestre va ser designat ZEPA el 1988 (ES0000023).
Altres proteccions vigents a la zona:
LIC de la mateixa denominació (ES0000023) (àmbit terrestre i gran part de l'àmbit marí).
Parc natural de l'Albufera (àmbit terrestre).
Pla d'ordenació dels recursos naturals de la conca hidrogràfica de l'Albufera.
Zona humida catalogada (àmbit terrestre).
Lloc Ramsar.
17. LA SERRA DE MALACARA
Superfície: 15.066,37 ha.
Província: València.
Municipis: Buñol, Requena, Siete Aguas i Yátova.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 11 espècies de l'annex I, amb importants poblacions d'aus rapaces: àguila serpera, àguila reial, àguila de panxa blanca i duc. També és notable la presència de gralla de bec roig.
Observacions:
ZEPA de nova creació.
Altres proteccions vigents a la zona:
LIC de la mateixa denominació (ES5233044).
18. LES GORGES DEL CABRIOL
Superfície: 31.743,35 ha.
Província: València.
Municipis: Requena, Villargordo del Cabriel i Venta del Moro.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 16 espècies de l'annex I, amb importants poblacions d'aus rapaces: àguila serpera, àguila reial, àguila de panxa blanca, àguila calçada, falcó pelegrí i duc. També hi destaca la presència de còlit negre i gralla de bec roig
Observacions:
Una part de la zona (11.564 ha) va ser designada ZEPA el 2000 (ES5233010).
Altres proteccions vigents a la zona:
LIC de la mateixa denominació (ES5233010) (part de l'àmbit).
Parc Natural de les Gorges del Cabriol.
Pla d'ordenació dels recursos naturals de les Gorges del Cabriol.
19. LA SERRA DE MARTES - LA MOLA D'ARES
Superfície: 141.178,48 ha.
Província: València.
Municipis: Alborache, Anna, Ayora, Bicorp, Bolbaite, Catadau, Chella, Cofrentes, Cortes de Pallars, Dos Aguas, Enguera, Guadassuar, Jalance, Jarafuel, Llombai, Macastre, Millares, Moixent, Montroi, Navarrés, Quesa, Real de Montroi, Requena, Teresa de Cofrentes, Tous, Turís, Vallada i Yátova.
Espècies d'aus de l'annex I de la Directiva 79/409/CEE presents a la zona:

Dades rellevants:
Alberga importants poblacions d'aus rapaces: àguila serpera, àguila reial, àguila de panxa blanca, àguila calçada, falcó pelegrí i duc. També hi destaca la presència de cavallet, còlit negre i gralla de bec roig.
Observacions:
Una part de la zona (74.278 ha) va ser designada ZEPA el 2000 (ES0000212).
Altres proteccions vigents a la zona (part de l'àmbit):
LIC Serres de Martes i l'Ave (ES5233011), Vall d'Aiora i Serra del Boquerón (ES5233012) i Mola de Cortes - el Caroig (ES5233040).
20. EL MONTDÚVER - LA MARJAL DE LA SAFOR
ZEPA discontínua. Superfície total: 9.218,18 ha (zona humida: 1.228 ha).
Província: València.
Ador, Almiserà, Barx, Benifairó de la Valldigna, Gandia, Llutxent, Pinet, Quatretonda, Rótova, Simat de la Valldigna, Tavernes de la Valldigna, Xeraco i Xeresa.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 16 espècies de l'annex I, de les quals 10 són aus aquàtiques. Entre aquestes últimes destaca l'agró roig (10% del total de la Comunitat Valenciana), fumarell carablanc, fotja de banyetes (38%) i xitxarra mostatxuda. Hi hivernen espècies amenaçades d'aquàtiques com la rosseta i l'ànec capblanc. Així mateix, alberga poblacions d'aus rapaces com l'àguila serpera, l'àguila reial, l'àguila de panxa blanca, el falcó pelegrí i el duc. Així mateix, hi destaca la presència de gralla de bec roig i còlit negre.
Observacions:
ZEPA de nova creació.
Altres proteccions vigents a la zona:
LIC Marjal de la Safor (ES5233030) i Serres de Montdúver i la Marxuquera (ES5233015).
Zones humides catalogades Marjal de la Safor i Ullal de l'Estany del Duc (part de l'àmbit).
21. MECA - MUGRÓN - SAN BENITO
Superfície: 7.037,57 ha.
Província: València.
Municipi: Ayora.
Espècies d'aus de l'annex I de la Directiva 79/409/CEE presents a la zona:

Dades rellevants:
ZEPA destinada principalment a la protecció d'aus estepàries. Inclou el 100% de la població nidificant a la Comunitat Valenciana d'avitarda, el 20% de xurra i el 60% de sisó. També hi nidifiquen diverses aus rapaces: àguila serpera, àguila reial, àguila calçada, falcó pelegrí i duc. Hi destaca, així mateix, la presència de gralla de bec roig i còlit negre.
ZEPA de nova creació.
Proteccions vigents:
LIC Serra del Mugrón (ES5233034) (part de l'àmbit).
22. LES MUNTANYES DE LA MARINA
ZEPA discontínua. Superfície total: 43.117,77 ha.
Províncies: Alacant i València.
Municipis: Adsubia, Alcalalí, Alcoleja, Altea, Benasau, Beniarbeig, Beniardà, Beniarrés, Benidorm, Benifato, Benimantell, Benimassot, Benimeli, Benissa, Bolulla, Callosa d'en Sarrià, Calp, Castell de Castells, Confrides, Dénia, el Ràfol d'Almúnia, el Verger, Fageca, Famorca, Finestrat, Guadalest, la Nucia, la Vall d'Alcalà, la Vall de Laguar, Llíber, l'Orxa, Ondara, Orba, Orxeta, Pego, Penàguila, Planes, Polop, Quatretondeta, Sagra, Sanet i Negrals, Sella, Tàrbena, Tollos, Tormos, la Vall d'Ebo, la Vall de Gallinera, Villalonga i Xaló.
Espècies d'aus de l'annex I de la Directiva 79/409/CEE presents a la zona:

Dades rellevants:
Alberga importants poblacions de rapaces com l'àguila serpera, l'àguila reial, l'àguila de panxa blanca, l'àguila calçada, el falcó pelegrí i el duc. També hi destaca la presència de còlit negre i gralla de bec roig.
Observacions:
ZEPA de nova creació.
Altres proteccions vigents a la zona:
LIC d'Aitana, Serrella i Puigcampana (ES5213019), Valls de la Marina (ES5213042), Serres de Bèrnia i Ferrer (ES5213020) i Serra de la Safor (ES5233041).
Paisatges protegits: Serpis, Serra de Bèrnia i Ferrer i Puicampana i Ponotx (part de l'àmbit).
Pla d'ordenació dels recursos naturals de la Marjal de Pego-Oliva (part de l'àmbit).
23. L'ALMADRAVA
ZEPA marina. Superfície: 2.239,49 ha.
Província: Alacant.
Municipis limítrofs: Dénia i els Poblets.
Espècies d'aus de l'annex I de la Directiva 79/409/CEE presents a la zona:

Dades rellevants:
Àrea marina utilitzada com a zona d'alimentació per aus marines com la gavina corsa, l'escateret i la corba marina emplomallada. Concentracions hivernals destacades de baldriga balear i baldriga mediterrània.
Observacions:
ZEPA de nova creació.
Altres proteccions vigents a la zona:
LIC de la mateixa denominació (ES5212005).
24. EL MONTGÓ - EL CAP DE SANT ANTONI
ZEPA maritimoterrestre. Superfície total: 3.009,56 ha (2.187,85 ha terrestres i 821,71 ha marines).
Província: Alacant.
Municipis: Dénia i Xàbia.
Espècies d'aus de l'annex I de la Directiva 79/409/CEE presents a la zona:

Dades rellevants:
Presenta una colònia recentment establida de corba marina emplomallada, amb sis parelles el 2008. L'àrea marina és utilitzada com a zona d'alimentació per aus marines com la gavina corsa i l'escateret. Concentracions hivernals destacades de baldriga balear i baldriga mediterrània. També alberga importants poblacions d'aus rapaces: àguila de panxa blanca, falcó pelegrí i duc.
Observacions:
ZEPA de nova creació.
Altres proteccions vigents a la zona:
Parc Natural del Montgó (àmbit terrestre).
Reserva Natural dels Fons del Cap de Sant Antoni (àmbit marí).
LIC Montgó (maritimoterrestre) (ES5211007).
25. ELS PENYA-SEGATS DE LA MARINA
ZEPA marítimoterrestre. Superfície: 3.262,39 ha (949,37 ha terrestres i 2.312,96 ha marines).
Província: Alacant.
Municipis limítrofs: el Poble Nou de Benitatxell, Xàbia i Teulada.
Espècies d'aus de l'annex I de la Directiva 79/409/CEE presents a la zona:

Dades rellevants:
Presenta una colònia recentment establida de corba marina emplomallada, amb una parella el 2007. L'àrea marina és, a més, utilitzada com a zona d'alimentació per aus marines com la gavina corsa i l'escateret. Concentracions hivernals destacades de baldriga balear i baldriga mediterrània També hi destaca la presència d'aus rapaces com el falcó pelegrí i el duc.
Observacions:
ZEPA de nova creació.
Altres proteccions vigents a la zona:
LIC de la mateixa denominació (ES5213018).
26. ELS ALFORINS
Superfície: 6.520,79 ha.
Províncies: València i Alacant.
Municipis: Fontanars dels Alforins i Villena.
Espècies d'aus de l'annex I de la Directiva 79/409/CEE presents a la zona:

Dades rellevants:
Zona especialment rellevant per a aus estepàries, és el principal nucli reproductor a la Comunitat Valenciana per al xoriguer petit (92% de les poblacions nidificants) i una de les escasses localitats valencianes de cria de sisó.
Hi nidifiquen 18 espècies d'aus de l'annex I, incloent-hi rapaces com l'esparver cendrós, l'àguila serpera, l'àguila reial, l'àguila calçada, el falcó pelegrí i el duc. Hi destaca també la presència de gralla de bec roig i còlit negre.
Observacions:
ZEPA de nova creació.
Altres proteccions vigents a la zona:
LIC els Alforins (ES5213054).
27. LA MARJAL DE PEGO - OLIVA
Superfície: 1.248,65 ha.
Províncies: Alacant i València.
Municipis: Oliva i Pego.
Espècies d'aus de l'annex I de la Directiva 79/409/CEE presents a la zona:

Dades rellevants:
Hi nidifiquen nou espècies d'aus aquàtiques de l'annex I; hi destaca l'agró roig (16% de les poblacions reproductores de la Comunitat Valenciana de mitjana), el fumarell carablanc (12%), el martinet i la rosseta. Indicis de nidificació de gomet.
Important localitat d'hivernada de picaport (24% de les poblacions valencianes) i fotja de banyetes.
Observacions:
Designada ZEPA el 1995 (ES0000147).
Altres proteccions vigents:
LIC de la mateixa denominació (ES0000147).
Parc Natural de la Marjal de Pego - Oliva.
Pla d'ordenació dels recursos naturals de la mateixa denominació
.
Zona humida catalogada.
Lloc Ramsar.
28. LES SERRES DE MARIOLA I DE LA FONT ROJA
Superfície: 22.757,31 ha.
Províncies: Alacant i València.
Municipis: Agres, Alcoi, Alfafara, Banyeres de Mariola, Bocairent, Cocentaina, Ibi, Muro d'Alcoi i Ontinyent.
Espècies d'aus de l'annex I de la Directiva 79/409/CEE presents a la zona:

Dades rellevants:
Alberga importants poblacions d'aus rapaces com l'àguila serpera, l'àguila reial, l'àguila de panxa blanca, l'àguila calçada, el falcó pelegrí i el duc. També hi destaca la presència de còlit negre i gralla de bec roig.
Observacions:
ZEPA designada el 2000 (ES0000213).
Altres proteccions vigents:
LIC de la mateixa denominació (ES0000213).
Parcs naturals de la Serra de Mariola i del Carrascar de la Font Roja.
Plans d'ordenació dels recursos naturals de les mateixes denominacions.
29. MORATILLAS - ALMELA
Superfície: 3.302,87 ha.
Província: Alacant.
Municipi: Villena.
Espècies d'aus de l'annex I de la Directiva 79/409/CEE presents a la zona:

Dades rellevants:
ZEPA destinada principalment a la protecció d'aus estepàries. Alberga el 78-80% de les poblacions de xurra de la Comunitat Valenciana, i hi destaca, així mateix, la nidificació de sisó i torlit. Recentment colonitzada per diverses parelles de xoriguer petit. També hi crien l'àguila serpera i el duc, i hi destaca la presència de gralla de bec roig i còlit negre.
Observacions:
ZEPA de nova creació.
30. LA SERRA DE LES SALINES
Superfície: 7.734,79 ha.
Província: Alacant.
municipis: el Pinòs, Monòver, Salinas i Villena.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 12 espècies de l'annex I. Alberga poblacions d'aus rapaces com l'àguila reial, el falcó pelegrí i el duc. Hi destaca la presència de gralla de bec roig i còlit negre.
Observacions:
ZEPA de nova creació.
Altres proteccions vigents:
LIC de la mateixa denominació (ES5213039).
31. MAIGMÓ I LES SERRES DE LA FOIA DE CASTALLA
Superfície: 19.564,13 ha.
Província: Alacant.
Municipis: Agost, Biar, Castalla, Onil, Petrer, Sax, Tibi iVillena.
Espècies d'aus de l'annex I de la Directiva 79/409/CEE presents a la zona:

Dades rellevants:
La zona inclou importants poblacions de rapaces com l'àguila serpera, l'àguila reial (3-4 parelles), l'àguila calçada, el falcó pelegrí i el duc. Hi destaca la presència de blauet, còlit negre i gralla de bec roig.
Observacions:
ZEPA de nova creació.
Altres proteccions vigents:
Coincideix amb el LIC de la mateixa denominació (ES5212008).
Paisatge Protegit del Maigmó i la Serra del Sit (part de l'àmbit).
32. IFAC I EL LITORAL DE LA MARINA
ZEPA maritimoterrestre. Superfície total: 983,34 ha (49,83 ha terrestres i 933,50 ha marines).
Província: Alacant.
Municipis: Calp.
Espècies d'aus de l'annex I de la Directiva 79/409/CEE presents a la zona:

Dades rellevants:
Presenta una colònia recentment establida de corba marina emplomallada, amb sis parelles el 2008. L'àrea marina és utilitzada com a zona d'alimentació per aus marines com la gavina corsa i l'escateret. Concentracions hivernals destacades de baldriga balear i baldriga mediterrània. També hi destaca la presència del còlit negre.
Observacions:
ZEPA de nova creació.
Altres proteccions vigents a la zona:
Coincideix amb el LIC Ifac (ES5211009).
Parc Natural d'Ifac (àmbit terrestre).
33. ILLOTS DE BENIDORM I SERRA GELADA
ZEPA marotimoterrestre. Superfície total: 6.192,41 ha (745,92 ha terrestres i 5.446,49 ha marines).
Província: Alacant.
Municipis: Altea, Benidorm i l'Alfàs del Pi.
Espècies d'aus de l'annex I de la Directiva 79/409/CEE presents a la zona:

Dades rellevants:
Alberga el 94% de la població nidificant d'escateret a la Comunitat Valenciana (85% només a l'illa de Benidorm. Entre 2005 i 2007 han arribat a nidificar-hi diverses parelles de gavina corsa. L'illa de Benidorm i el litoral de la Serra Gelada són importants localitats de concentració postnupcial de corba marina emplomallada.
Observacions:
Una xicoteta part de la zona (9,68 ha) va ser designada ZEPA el 1991 (ES000021).
Altres proteccions vigents a la zona:
LIC maritimoterrestre Serra Gelada i Litoral de la Marina Baixa (ES5213021).
Parc Natural de Serra Gelada (maritimoterrestre).
34. EL RIU MONTNEGRE
Superfície: 3.844,52 ha.
Província: Alacant.
Municipis: Alacant, Mutxamel, Sant Vicent del Raspeig, Tibi i Xixona.
Espècies d'aus de l'annex I de la Directiva 79/409/CEE presents a la zona:

Dades rellevants:
La zona alberga un dels escassos nuclis reproductors de pinsà trompeter a la Comunitat Valenciana.
També hi nidifiquen diverses aus rapaces com l'àguila serpera, l'àguila de panxa blanca, el falcó pelegrí i el duc. Hi destaca la presència de gralla de bec roig i còlit negre.
Observacions:
ZEPA de nova creació.
35. LES SERRES DEL SUD D'ALACANT
ZEPA discontínua. Superfície total: 8.636,00 ha.
Província: Alacant.
Municipis: Albatera, Aspe, Callosa de Segura, Cox, Crevillent, Fondó de les Neus, Fondó dels Frares, Orihuela, Redován.
Espècies d'aus de l'annex I de la Directiva 79/409/CEE presents a la zona:

Dades rellevants:
La zona alberga un dels escassos nuclis reproductors de pinsà trompeter a la Comunitat Valenciana.
També hi nidifiquen diverses aus rapaces: àguila serpera, àguila de panxa blanca, falcó pelegrí i duc. Hi destaca la presència de cavallet i còlit negre.
Observacions:
ZEPA de nova creació.
Altres proteccions vigents a la zona:
LIC Serra de Crevillent (ES5213022), Serra d'Orihuela (ES5213026) i Serra de Callosa de Segura (ES5213023).
36. ELS ILLOTS DE TABARCA
ZEPA maritimoterrestre. Superfície total: 14.299,77 ha. (43,48 ha terrestres i 14.256,29 ha marines).
Província: Alacant.
Municipi: Alacant.
Espècies d'aus de l'annex I de la Directiva 79/409/CEE presents a la zona:

Dades rellevants:
La ZEPA alberga el 4% de la població nidificant d'escateret a la Comunitat Valenciana, concentrada als illots de la Galera i la Nau. Les illes són utilitzades com a àrea de descans d'aus marines com la corba marina emplomallada i la gavina corsa. Hi nidifiquen diverses parelles de corriol camanegre.
Observacions:
Els illots de Tabarca comprenen quatre illes o illots: l'illa Plana o Tabarca (41,9 ha), la Pedrera (1,77 ha), la Galera (0,49 ha) i la Nau (0,48 ha).
Una xicoteta part de l'àmbit (0,94 ha) va ser designada ZEPA el 1991 (ES5213024).
Altres proteccions vigents a la zona:
LIC maritimoterrestre l'Illa de Tabarca (ES5213024).
Reserva Natural de la mateixa denominació (àmbit marí).
37. EL CLOT DE GALVANY
Superfície: 271,88 ha.
Província: Alacant.
Municipis: Elx i Santa Pola.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 10 espècies de l'annex I, i hi destaca la ànec capblanc (10% de la població de cria de la Comunitat Valenciana).
Hi hivernen espècies amenaçades com la rosseta, l'ànec capblanc i la fotja de banyetes.
Observacions:
ZEPA de nova creació.
Altres proteccions vigents a la zona:
LIC Tabarca (ES5213024) (part de l'àmbit).
Zona Humida Catalogada Clot de Gavany.
38. EL FONDO
Superfície: 2.392,18 ha.
Província: Alacant.
Municipis: Crevillent i Elx.
Espècies d'aus de l'annex I de la Directiva 79/409/CEE presents a la zona:

Dades rellevants:
Hi nidifiquen 17 espècies d'aquàtiques de l'annex I. Principal àrea de cria a la Comunitat Valenciana de flamenc, rosseta, ànec capblanc i fumarell carablanc. Les colònies d'agrons i limícoles són també importants. Presenta la pràctica totalitat dels efectius hivernants a la Comunitat Valenciana d'anàtids amenaçats com l'ànec capblanc, rosseta i roget. És la segona localitat valenciana d'hivernada per al flamenc (44% de les poblacions valencianes) i l'alena (33%).
Observacions:
Designada ZEPA el 1990 (ES0000058).
Altres proteccions vigents a la zona:
LIC de la mateixa denominació (ES0000058).
Parc Natural del Fondo.
Zona humida catalogada.
Lloc Ramsar.
39. LES SALINES DE SANTA POLA
Superfície: 2.492,17 ha.
Província: Alacant.
Municipis: Elx i Santa Pola.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 18 espècies d'aquàtiques incloses de l'annex I. És l'única localitat de cria a la Comunitat Valenciana de picaport, com també la més destacada per a alena (62% de les poblacions reproductores), corriol camanegre (29%) i xatrac comú. Segona localitat valenciana de cria per a flamenc, gavina capblanca i rosseta. És la principal localitat valenciana d'hivernada per a alena i flamenc, i la segona per a gavina capblanca.
Observacions:
Designada ZEPA el 1990 (ES0000120).
Altres proteccions vigents a la zona:
LIC de la mateixa denominació (ES0000120).
Parc Natural de les Salines de Santa Pola.
Zona humida catalogada.
Lloc Ramsar.
40. EL CABEÇO D'OR I LA GRANA
Superfície: 5.027,24 ha.
Província: Alacant.
Municipis: Alacant i Busot.
Espècies d'aus de l'annex I de la Directiva 79/409/CEE presents a la zona:

Dades rellevants:
La zona alberga importants poblacions d'aus rapaces: àguila serpera, àguila reial, àguila de panxa blanca, falcó pelegrí i duc. També hi destaca la presència de còlit negre i gralla de bec roig.
Observacions:
ZEPA de nova creació.
41. EL CAP ROIG
ZEPA marina. Superfície: 4.686,52 ha.
Província: Alacant.
Municipis limítrof: Guardamar del Segura, Torrevieja, Orihuela i Pilar de la Horadada.
Espècies d'aus de l'annex I de la Directiva 79/409/CEE presents a la zona:

Dades rellevants:
Àrea marina utilitzada com a zona d'alimentació per la gavina corsa, la corba marina emplomallada i l'escateret. Concentracions hivernals destacades de baldriga balear i baldriga mediterrània.
Observacions:
ZEPA de nova creació
Altres proteccions vigents a la zona:
LIC de la mateixa denominació (ES5213033).
42. LES LLACUNES DE LA MATA I TORREVIEJA
Superfície: 3.712,78 ha.
Província: Alacant.
Municipis: Guardamar del Segura, Los Montesinos, Rojales i Torrevieja.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen vuit espècies d'aquàtiques incloses en l'annex I, i destaca com a àrea de cria de limícoles i xatracs. Primera localitat de cria a la Comunitat Valenciana de gavina capblanca (53% de les poblacions reproductores valencianes), i segona de corriol camanegre (21%) i curroc (15%). Principal localitat valenciana d'hivernada de gavina capblanca (74% del total). Presència hivernal d'alena i flamenc.
Observacions:
Designada ZEPA el 1990 (ES0000059).
Altres proteccions vigents a la zona:
LIC de la mateixa denominació (ES0000059).
Parc Natural de les Llacunes de la Mata i Torrevieja.
Zona humida catalogada.
Lloc Ramsar.
43. LA SERRA D'ESCALONA I LA DEVESA DE CAMPOAMOR
Superfície: 10.407,36 ha.
Província: Alacant.
Municipis: Orihuela, Pilar de la Horadada i San Miguel de Salinas.
Espècies d'aus de l'annex I de la Directiva 79/409/CEE presents a la zona:

Dades rellevants:
A la zona nidifiquen 13 espècies de l'annex I.
Alberga importants poblacions d'aus rapaces com l'àguila serpera, l'àguila reial, l'àguila de panxa blanca, el falcó pelegrí i el duc. Per a aquestes espècies és una de les principals àrees de concentració hivernal i dispersió a la Comunitat Valenciana, especialment en el cas de l'àguila de panxa blanca.
Observacions:
ZEPA de nova creació.
Altres proteccions vigents a la zona:
LIC de la mateixa denominació (ES5212012) (part de l'àmbit).
Pla d'ordenació dels recursos naturals de la mateixa denominació.
ANNEX II
DELIMITACIÓ GRÀFICA DE LES ZONES
D'ESPECIAL PROTECCIÓ PER A LES AUS (ZEPA)
DE LA COMUNITAT VALENCIANA